Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την παρέμβαση των τελωνειακών αρχών όσον αφορά εμπορεύματα τα οποία θεωρούνται ύποπτα ότι παραβιάζουν ορισμένα δικαιώματα πνευματικής ιδιοκτησίας και όσον αφορά τα μέτρα που πρέπει να λαμβάνονται έναντι των εμπορευμάτων που παραβιάζουν ορισμένα δικαιώματα πνευματικής ιδιοκτησίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Στις 22 Δεκεμβρίου 1994, το Συμβούλιο εξέδωσε τον κανονισμό 3295/94 περί μέτρων απαγόρευσης της ελεύθερης κυκλοφορίας της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών). Το κείμενο αυτό συνιστούσε τη θέση σε εφαρμογή των διατάξεων της συμφωνίας για τα θέματα δικαιωμάτων της πνευματικής ιδιοκτησίας που αφορούν το εμπόριο, στο πλαίσιο του Παγκόσμιου Οργανισμού Εμπορίου, η οποία συνήφθη από την Κοινότητα, με την απόφαση 94/800/ΕΚ του Συμβουλίου της 22ας Δεκεμβρίου 1994 σχετικά με την εξ ονόματος της Ευρωπαϊκής Κοινότητας σύναψη των συμφωνιών που απέρρευσαν από τις πολυμερείς διαπραγματεύσεις του Γύρου της Ουρουγουάης (1986-1994), καθ'όσον αφορά τα θέματα που εμπίπτουν στις αρμοδιότητές της. Έκτοτε, τα φαινόμενα απάτης πληθαίνουν συνεχώς. Έτσι, το διάστημα μεταξύ 1998 και 2001 ο αριθμός των αντικειμένων που παραβιάζουν δικαίωμα πνευματικής ιδιοκτησίας, τα οποία εντοπίστηκαν από τις τελωνειακές υπηρεσίες στα εξωτερικά σύνορα της Ένωσης, αυξήθηκε κατά 900%, ανερχόμενος από 10 σε 100 εκατομμύρια αντικείμενα σε τέσσερα έτη.

Είτε πρόκειται για την ίδια τη φύση των προϊόντων είτε για τις τεχνικές που χρησιμοποιούνται από τις διεθνείς οργανώσεις απάτης για τη μεταφορά τους, αυτό που χαρακτηρίζει σήμερα την παραποίηση/απομίμηση και την πειρατεία είναι η συνεχής εξέλιξή τους. Οι στατιστικές που δημοσιεύονται από την Επιτροπή, στο πλαίσιο της ετήσιας έκθεσης δραστηριοτήτων των κοινοτικών τελωνειακών αρχών σχετικά με την καταπολέμηση της παραποίησης/απομίμησης και της πειρατείας, επιβεβαιώνουν την συνεχή αυτή εξέλιξη και οδηγούν σε δύο συμπεράσματα. Πρώτον, ότι για όσους δραστηριοποιούνται στον τομέα της παραποίησης/απομίμησης, το θέμα της ποσότητας έχει πλέον υπερκεράσει το θέμα της ποιότητας. Τα αντικείμενα πολύ υψηλής προστιθέμενης αξίας δεν αποτελούν πλέον τον προνομιακό στόχο των οργανώσεων απάτης, αλλά μάλλον τα διάφορα χρηστικά αντικείμενα που οι εν λόγω οργανώσεις παράγουν σε εμπορική κλίμακα. Το δεύτερο συμπέρασμα αφορά την ίδια τη φύση των προϊόντων δεδομένου ότι, ενδεικτικά, για το 2001, ο αριθμός των προϊόντων διατροφής παραποιήσης/απομίμησης έφθασε σχεδόν τα επίπεδα των ειδών ένδυσης καθώς αυξήθηκε κατά 75% περίπου σε σχέση με το 2000, ενώ το ίδιο διάστημα, ο αριθμός των πειρατικών CD αυξήθηκε κατά 15 300% σε σχέση με το 1999.

Η συνεχώς ενεργότερη συμμετοχή του οργανωμένου εγκλήματος στις μεγάλες διακινήσεις παγκόσμιας εμβέλειας προϊόντων παραποίησης/απομίμησης και πειρατικών προϊόντων αποδεικνύει τον ιδιαίτερα κερδοφόρο χαρακτήρα των δραστηριοτήτων αυτών καθώς και την "επαγγελματικοποίηση" της απάτης.

Στο πλαίσιο αυτό, η τροποποίηση των νομοθετικών πτυχών που στοχεύουν στη βελτίωση και στην εναρμόνιση της τελωνειακής δράσης για την αποτελεσματικότερη καταπολέμηση των παραβιάσεων πνευματικής ιδιοκτησίας, αποκτά ιδιαίτερη σημασία. για λόγους λοιπόν νομικής σαφήνειας, διευκόλυνσης της πρόσβασης στην νομοθεσία για τους δικαιούχους και με σκοπό την εκπόνηση ενός αποτελεσματικού νομοθετικού μέσου που θα επιτρέπει την καλύτερη αντιμετώπιση αυτών των φαινομένων απάτης, πρέπει να καταργηθεί ο κανονισμός (ΕΚ) αριθ. 3295/94 της 24ης Δεκεμβρίου 1994 και να αντικατασταθεί με έναν νέο κανονισμό.

2. ΣΤΟΧΟΣ ΤΟΥ ΣΧΕΔΙΟΥ ΚΑΝΟΝΙΣΜΟΥ

2 . 1 Ο παρών κανονισμός καθορίζει τους όρους παρέμβασης των τελωνειακών αρχών στην περίπτωση που ορισμένα εμπορεύματα πιστεύεται ότι παραβιάζουν δικαίωμα πνευματικής ιδιοκτησίας, καθώς και τα μέτρα που πρέπει να λαμβάνουν οι αρμόδιες αρχές όταν αποδεικνύεται ότι τα εν λόγω εμπορεύματα παραβιάζουν όντως δικαίωμα πνευματικής ιδιοκτησίας, όπως προβλέπεται από τον παρόντα κανονισμό. Πρωταρχικός στόχος του κανονισμού αυτού είναι η καλύτερη προστασία της ενιαίας αγοράς και των καταναλωτών, σε μία διευρυμένη κοινότητα.

2.2 Η ιδιαίτερα σημαντική εξέλιξη των φαινομένων αυτών, τα οποία εις το εξής είναι στατιστικά μετρήσιμα όσον αφορά την τελωνειακή δράση, υπαγορεύει μία νομοθετική μεταρρύθμιση που θα εξασφαλίζει, στο πλαίσιο ενός ανταγωνιστικού και ανοικτού στον ελεύθερο ανταγωνισμό, οικονομικού χώρου, την ασφάλεια και την προστασία των καταναλωτών, την τήρηση των δικαιωμάτων πνευματικής ιδιοκτησίας των δικαιούχων καθώς και την προάσπιση των οικονομικών συμφερόντων της Κοινότητας. Μία τέτοια μεταρρύθμιση πιστεύεται ότι θα μπορέσει να προωθήσει την καινοτομία και την ανταγωνιστικότητα των επιχειρήσεων, να διατηρήσει την απασχόληση και παράλληλα να προασπίσει τις εθνικές οικονομίες.

2.3 Οι οικονομικές, χρηματοοικονομικές και κοινωνικές ζημίες που προκαλεί αυτού του είδους η διακίνηση είναι όλο και σημαντικότερες και επηρεάζουν έντονα τους οικονομικούς παράγοντες. Επίσης οι προτεινόμενες τροποποιήσεις πιστεύεται ότι θα ενισχύσουν την καταπολέμηση της απάτης στα εξωτερικά σύνορα της Κοινότητας, ανεξάρτητα από το εκάστοτε σημείο του τελωνειακού εδάφους, διασφαλίζοντας ταυτόχρονα στους επιχειρηματίες την αναγκαία ροή του διεθνούς εμπορίου. Οι στόχοι αυτοί περιλαμβάνονται στην απόφαση αριθ. 210/97/ΕΚ του Ευρωπαϊκού Κοινοβουλίου και του Συμβουλίου, της 19ης Δεκεμβρίου 1996 σχετικά με τη θέσπιση προγράμματος δράσης για τα τελωνεία στην Κοινότητα.

2.4 Οι αρχές λειτουργίας του παρόντος κανονισμού προβλέπονταν ήδη στην προηγούμενη ρύθμιση: οι τελωνειακές υπηρεσίες παρεμβαίνουν δεσμεύοντας για συγκεκριμένο διάστημα τα εμπορεύματα που θεωρούνται ύποπτα παραβίασης δικαιώματος πνευματικής ιδιοκτησίας, μόλις ο δικαιούχος υποβάλει στις τελωνειακές αρχές αίτηση παρέμβασης. Ο κανονισμός καθορίζει επίσης τα μέτρα που πρέπει να λαμβάνονται από τις αρμόδιες αρχές όταν διαπιστωθεί ότι τα εμπορεύματα παραβιάζουν δικαίωμα πνευματικής ιδιοκτησίας. Το νέο σχέδιο δεν θέτει υπό αμφισβήτηση τις βασικές αρχές του παλαιού κανονισμού αλλά βελτιώνει τη λειτουργία του και διευρύνει το πεδίο εφαρμογής του σε νέα δικαιώματα πνευματικής ιδιοκτησίας.

2.5 Ο νέος κανονισμός λαμβάνει υπόψη τις διεκδικήσεις των επαγγελματικών οργανώσεων, τα συμφέροντα των μικρομεσαίων βιομηχανιών και των μικρομεσαίων επιχειρήσεων (εφεξής ΜΜΒ/ΜΜΕ) καθώς και την προηγούμενη τελωνειακή νομοθετική εμπειρία. Η εφαρμογή του κανονισμού απλουστεύτηκε και κατέστη λιγότερο απαιτητική για τους χρήστες. Εξάλλου, οι δικαιούχοι δικαιώματος, οι οποίοι ερωτήθηκαν προηγουμένως, εξέφρασαν ευνοϊκή γνώμη για διάφορες από τις προταθείσες βελτιώσεις. Ούτως, ο κανονισμός προτείνει:

- Την επέκταση του πεδίου εφαρμογής του κανονισμού σε νέα δικαιώματα πνευματικής ιδιοκτησίας, τουτέστιν, τις νέες φυτικές ποικιλίες, τις γεωγραφικές ενδείξεις και τις ονομασίες προελεύσεως.

- Τη βελτίωση της ποιότητας των πληροφοριών που παρέχουν οι δικαιούχοι δικαιωμάτων στις τελωνειακές υπηρεσίες, στο πλαίσιο της αίτησης παρέμβασης. Την εναρμόνιση της προθεσμίας ισχύος και της μορφής της αίτησης παρέμβασης και την ενθάρρυνση της χρησιμοποίησης ηλεκτρονικών μέσων για την υποβολή της.

- Σε περίπτωση κατάχρησης, ή χρησιμοποίησης των πληροφοριών που παρέχονται στον δικαιούχο από τις τελωνειακές υπηρεσίες για σκοπούς άλλους από αυτούς που προβλέπονται στον κανονισμό, ο δικαιούχος δύναται να προσφεύγει σε αναστολή της αίτησής του για παρέμβαση για την εναπομένουσα περίοδο ισχύος, και μάλιστα, σε σοβαρότερες περιπτώσεις, σε μη ανανέωσή της.

- Τα τέλη και οι εγγυήσεις καταργούνται ώστε κυρίως να μπορέσουν οι ΜΜΒ/ΜΜΕ να προχωρήσουν ανέξοδα στην εφαρμογή του κανονισμού αυτού. Η αρχή της εγγύησης αντικαθίσταται στο εξής από δέσμευση του δικαιούχου.

- Διευρύνεται το πεδίο εφαρμογής της διαδικασίας « ex officio » που επιτρέπει στη διοίκηση των τελωνείων να ενεργεί χωρίς να έχει προηγηθεί κατάθεση αίτησης παρέμβασης. Η χρησιμοποίησή της, κυρίως προς όφελος των ΜΜΒ/ΜΜΕ δικαιούχων, θα αυξηθεί σημαντικά.

- Οι πληροφορίες που θα παρέχουν οι τελωνειακές υπηρεσίες στους δικαιούχους θα είναι ακριβέστερες και περισσότερες.

- Θα μπορούν να δίδονται δείγματα στον δικαιούχο μόνο με σκοπό την πραγματοποίηση αναλύσεων ώστε να καταστεί δυνατή η συνέχιση της διαδικασίας.

- Το γεγονός ότι ο δικαιούχος δεν υποχρεούται να αναμένει το αποτέλεσμα της διαδικασίας επί της ουσίας, και έχει τη δυνατότητα να προβεί στην καταστροφή των εμπορευμάτων που παραβιάζουν ορισμένα δικαιώματα πνευματικής ιδιοκτησίας με τη σύμφωνη γνώμη του κατόχου των εμπορευμάτων ή του διασαφηστή, πιστεύεται ότι θα επιτρέψει, στο πλαίσιο της νέας προτεινόμενης διαδικασίας, τη ρύθμιση ορισμένων προβλημάτων αποθήκευσης.

- Η σημασία του άρθρου σχετικά με τη διακίνηση εμπορευμάτων μη εμπορικού χαρακτήρα τα οποία εμπίπτουν εντός των ορίων που έχουν καθοριστεί για τη χορήγηση τελωνειακής ατέλειας, λαμβάνει ιδιαίτερες διαστάσεις για τους επαγγελματικούς κύκλους. Ενώ στον προηγούμενο κανονισμό, η διακίνηση αυτού του είδους είχε εξαιρεθεί από το πεδίο εφαρμογής, ο νέος κανονισμός πιστεύεται ότι θα επιτρέψει τον καλύτερο έλεγχο της διακίνησης μικρών διαστάσεων, εξασφαλίζοντας ότι δεν εξελίσσεται σε διακίνηση μεγαλύτερων διαστάσεων.

2.6 Η επιτυχία της καταπολέμησης της παραποίησης/απομίμησης και της πειρατείας, εξαρτάται από τη στενή συνεργασία των δικαιούχων και από την αισθητή αύξηση του αριθμού των αιτήσεων παρέμβασης.

2.7 Για να διασφαλιστεί η βέλτιστη δυνατή χρησιμοποίηση του παρόντος κανονισμού, θα πρέπει να προβλεφθεί ότι εντός των δύο ετών που θα ακολουθήσουν από την έναρξη της εφαρμογής του, θα μπορέσουν να γίνουν οι τροποποιήσεις και οι συμπληρώσεις που ενδεχομένως απαιτούνται.

2.8 Το Συμβούλιο καλείται να εγκρίνει την πρόταση νέου κοινοτικού κανονισμού για τον καθορισμό των όρων παρέμβασης των τελωνειακών αρχών, όσον αφορά εμπορεύματα για τα οποία υπάρχουν υπόνοιες ότι παραβιάζουν ορισμένα δικαιώματα πνευματικής ιδιοκτησίας, καθώς και για τα μέτρα που πρέπει να λαμβάνουν οι αρμόδιες αρχές όσον αφορά εμπορεύματα που παραβιάζουν ορισμένα δικαιώματα πνευματικής ιδιοκτησίας.

3. ΑΝΑΛΥΣΗ ΤΩΝ ΚΥΡΙΟΤΕΡΩΝ ΑΡΘΡΩΝ

Άρθρο 1 :

Ο παρών κανονισμός καθορίζει τους όρους παρέμβασης των τελωνειακών αρχών στην περίπτωση εμπορευμάτων που θεωρούνται ύποπτα ότι παραβιάζουν ενδεχομένως δικαιώματα πνευματικής ιδιοκτησίας, καθώς και τα μέτρα που πρέπει να λαμβάνουν οι αρμόδιες αρχές έναντι των εμπορευμάτων αυτών όταν αποδεικνύεται ότι όντως παραβιάζουν δικαίωμα πνευματικής ιδιοκτησίας.

Άρθρο 2 παράγραφος 1 :

Η τελευταία έκθεση δραστηριοτήτων του 2001 των τελωνειακών διοικήσεων σε θέματα καταπολέμησης της παραποίησης/απομίμησης και της πειρατείας, δείχνει μεγάλη αύξηση των παραποιήσεων/απομιμήσεων στον τομέα των προϊόντων διατροφής, των αλκοολούχων ποτών και των ποτών (+ 75% σε σχέση με το 2000, τουτέστιν περισσότερα από 4 εκατομμύρια αντικείμενα). Ορισμένα από τα προϊόντα αυτά μπορούν να αποδειχθούν ιδιαίτερα επικίνδυνα για τους καταναλωτές. Ως εκ τούτου, και λαμβάνοντας υπόψη την εμπειρία που έχουν συσσωρεύσει οι τελωνειακές διοικήσεις όσον αφορά την καταπολέμηση της παραποίησης/απομίμησης και της πειρατείας, κρίνεται σκόπιμο να περιληφθούν στο πεδίο εφαρμογής του νέου κανονισμού, τα δικαιώματα πνευματικής ιδιοκτησίας των φυτικών ποικιλιών, των ονομασιών προελεύσεως, καθώς και των γεωγραφικών ενδείξεων.

Πρέπει, κατά συνέπεια, για τους σκοπούς του παρόντος κανονισμού, να καθοριστούν και να ενσωματωθούν στο κεφάλαιο "εμπορεύματα που παραβιάζουν δικαίωμα πνευματικής ιδιοκτησίας", οι νέοι αυτοί τύποι δικαιωμάτων. Πρέπει επίσης να περιληφθούν στο νέο κανονισμό και τα κοινοτικά σχέδια και υποδείγματα.

Άρθρο 3 παράγραφος 1 :

Κρίνεται σκόπιμο να εξαιρεθούν από το πεδίο εφαρμογής του κανονισμού τα εμπορεύματα που φέρουν προστατευόμενη ονομασία προελεύσεως ή προστατευόμενη γεωγραφική ένδειξη και τα οποία κατασκευάζονται μεν με τη συγκατάθεση του δικαιούχου αλλά εμπίπτουν ενδεχομένως χωρίς τη συγκατάθεσή του σε μία από τις περιπτώσεις που απαριθμούνται στον παρόντα κανονισμό.

Άρθρο 3 παράγραφος 2 :

Οι ενδιαφερόμενοι επαγγελματικοί κύκλοι τάσσονται ανέκαθεν υπέρ της κατάργησης αυτής της ρήτρας εξαίρεσης. Ωστόσο, αυτού του είδους η διακίνηση, που θεωρείται ως "ανοχή" την οποία και οι ίδιοι χαρακτηρίζουν απαράδεκτη δεδομένου ότι ευνοεί την "τουριστική" διακίνηση, φαίνεται πολύ δύσκολο να καταπολεμηθεί μέσω της διαδικασίας δέσμευσης των εμπορευμάτων. Τα ετήσια στατιστικά στοιχεία για τις τελωνειακές δραστηριότητες στον τομέα της καταπολέμησης της παραποίησης/απομίμησης δείχνουν ότι ποσοστό άνω του 45% των διαδικασιών που διεκπεραίωσαν τα τελωνεία στρέφονται κατά ταξιδιωτών.

Εάν με τη διάταξη αυτή επιτρέπεται η εξαίρεση από το πεδίο εφαρμογής του κανονισμού των μη εμπορικής φύσεως εμπορευμάτων που περιέχονται στις προσωπικές αποσκευές ταξιδιωτών, εντός των ορίων που έχουν καθοριστεί για τη χορήγηση τελωνειακής ατέλειας (175 ευρώ), δίνεται επίσης και ένα εσφαλμένο μήνυμα στους ταξιδιώτες.

Αναγνωρίζοντας ότι αυτού του τύπου η διακίνηση μπορεί να κρύβει μία άλλη πολύ ευρύτερη, κρίνεται αναγκαίο να εξαιρεθεί από το πεδίο εφαρμογής του κανονισμού μόνον εφόσον δεν κρύβει μία άλλη διακίνηση πολύ ευρύτερης εμβέλειας.

Άρθρο 4 :

Το άρθρο 4 προβλέπει τα μέτρα που προηγούνται μιας αίτησης για παρέμβαση των τελωνειακών αρχών.

Το άρθρο αυτό, που έχει ως στόχο να επανακαθορίζει τους όρους παρέμβασης των τελωνειακών αρχών όταν δεν υπάρχει προηγούμενη αίτηση παρέμβασης, θα επιτρέψει τη σημαντική διεύρυνση του πεδίου εφαρμογής της διαδικασίας "ex officio". Για να βελτιωθούν οι δυνατότητες παρέμβασης των τελωνειακών αρχών, και να δοθεί η δυνατότητα πρόσβασης των ΜΜΒ/ΜΜΕ στον παρόντα κανονισμό, οι τελωνειακές υπηρεσίες θα μπορούν, μόλις έχουν στη διάθεσή τους επαρκή στοιχεία που δημιουργούν υπόνοιες ότι τα εμπορεύματα παραβιάζουν δικαίωμα πνευματικής ιδιοκτησίας, να δεσμεύουν το ύποπτο εμπόρευμα για τρεις εργάσιμες ημέρες. Κατά το διάστημα αυτό, ο δικαιούχος θα μπορεί να καταθέτει αίτησης παρέμβασης στην αρμόδια υπηρεσία.

Η διαδικασία αυτή επιτρέπει στους δικαιούχους, οι οποίοι δεν είχαν επίγνωση του γεγονότος ότι τα δικαιώματά τους πνευματικής ιδιοκτησίας μπορούν να παραβιαστούν, και κατά συνέπεια δεν είχαν καταθέσει αίτηση παρέμβασης μέχρι τη στιγμή εκείνη, να ενημερωθούν από τις τελωνειακές υπηρεσίες για το γεγονός ότι έχουν εντοπιστεί αντικείμενα ύποπτα παραποίησης/απομίμησης ή πειρατείας των δικαιωμάτων τους.

Τα άρθρα 5, 6 και 7 προσδιορίζουν τους όρους υποβολής και διεκπεραίωσης της αίτησης για παρέμβαση των τελωνειακών αρχών :

Άρθρο 5 :

Η αίτηση παρέμβασης, απαραίτητο εργαλείο για να βελτιστοποιηθεί η τελωνειακή δράση, δεδομένου ότι παρέχει πληροφορίες και τεχνική περιγραφή των προϊόντων που ενδέχεται να είναι πειρατικά ή προϊόντα παραποίησης/απομίμησης και για τα οποία ζητείται η συνδρομή των τελωνειακών αρχών, δύναται να υποβάλλεται ηλεκτρονικά στις ορισθείσες προς τούτο αρχές.

Ορισμένες από τις πληροφορίες αυτές θα είναι υποχρεωτικές για την παραλαβή και την καταχώρηση της αίτησης. Πράγματι, για να κατατεθεί αίτηση παρέμβασης πρέπει υποχρεωτικά να περιέχει λεπτομερή τεχνική περιγραφή των εμπορευμάτων, ακριβείς πληροφορίες σχετικά με τον τύπο της απάτης, εφόσον είναι γνωστός, τα στοιχεία του προσώπου που έχει οριστεί από τον δικαιούχο ως αρμόδιο για τις επαφές και στοιχεία για τα δικαιολογητικά που αποδεικνύουν ότι ο αιτών είναι δικαιούχος όσον αφορά τα εμπορεύματα που αποτελούν το αντικείμενο της αίτησης. Επιπλέον, μπορούν να διαβιβάζονται ενδεικτικά και άλλες πληροφορίες που θα μπορούσαν να βοηθήσουν τις τελωνειακές υπηρεσίες στην έρευνά τους.

Η τελωνειακή αρχή που είναι αρμόδια για την καταχώρηση των αιτήσεων αυτών θα έχει στη διάθεσή της 30 εργάσιμες ημέρες για να ενημερώσει γραπτώς τον αιτούντα για την απόφαση που έλαβε.

Η ιδιαιτερότητα ορισμένων δικαιωμάτων πνευματικής ιδιοκτησίας, όπως οι νέες φυτικές ποικιλίες, ενδέχεται να δημιουργήσει την απαίτηση παροχής συγκεκριμένων πληροφοριών στις αρμόδιες τελωνειακές υπηρεσίες.

Άρθρο 6 :

Η αρχή της εγγύησης, σύμφωνα με την οποία σε ορισμένα κράτη μέλη απαιτείται η κατάθεση, εκ μέρους του δικαιούχου, χρηματικού ποσού σύμφωνα με τον κανονισμό (ΕΚ) αριθ. 3295/94, καταργείται και αντικαθίσταται από γραπτή δέσμευση του δικαιούχου κατά τη στιγμή κατάθεσης της αίτησης παρέμβασης, η οποία αποσκοπεί στο να καλυφθεί η ευθύνη και να διασφαλιστεί η κάλυψη όλων των εξόδων που θα προκύψουν από την υπαγωγή των εμπορευμάτων υπό τελωνειακό έλεγχο.

'Aρθρο 8

Το άρθρο αυτό ορίζει τις αρχές παραλαβής της αίτησης παρέμβασης. Το έντυπο της αίτησης θα εναρμονισθεί και η διάρκεια ισχύος της αίτησης θα καθοριστεί σε ένα χρόνο το πολύ, με δυνατότητα ανανέωσης σε ετήσια βάση.

Άρθρο 9 :

Το άρθρο αυτό καθορίζει τους όρους παρέμβασης των τελωνειακών αρχών και προβλέπει την αναστολή της έγκρισης παραλαβής ή τη δέσμευση των εμπορευμάτων για τα οποία υπάρχουν υπόνοιες ότι είναι εμπορεύματα παραποίησης/απομίμησης ή πειρατικά.

Παρέχει τη δυνατότητα διαβίβασης στον δικαιούχο νέων απαραίτητων πληροφοριών, όπως η πραγματική ή εικαζόμενη φύση του ύποπτου εμπορεύματος, καθώς και η πραγματική ή εικαζόμενη ποσότητα των εντοπισθέντων εμπορευμάτων. Αυτού του είδους οι πληροφορίες θα μπορούν να διαβιβάζονται σε όλες τις περιπτώσεις και χωρίς καμία προηγούμενη υποχρέωση. Ταυτόχρονα, και κατ´εφαρμογή των εθνικών νομοθετικών διατάξεων βάσει των οποίων προσδιορίζεται κατά πόσο υπήρξε παραβίαση δικαιώματος πνευματικής ιδιοκτησίας, θα μπορούν να διαβιβάζονται στους δικαιούχους διάφορες πληροφορίες, όπως η καταγωγή ή η προέλευση των ύποπτων εμπορευμάτων.

Για να διευκολυνθεί η ανάλυση των ύποπτων προϊόντων, προβλέπεται εις το εξής η παράδοση, υπό ορισμένες προϋποθέσεις, δειγμάτων αντιπροσωπευτικών του συνόλου του εμπορεύματος. Τα δείγματα αυτά πρέπει να επιστρέφονται οπωσδήποτε πριν την έγκριση της παραλαβής του εμπορεύματος ή τη λήξη της διαδικασίας δέσμευσης.

Άρθρο 11 :

Για να απλουστευτεί η πρόσβαση στην τελωνειακή νομοθεσία για τις ΜΜΒ/ΜΜΕ δικαιούχους και για να ληφθούν μέτρα που θα έχουν ως αποτέλεσμα την αποτελεσματική στέρηση, για τα ενδιαφερόμενα πρόσωπα, των οικονομικών οφελών που προκύπτουν από τη διακίνηση προϊόντων παραποίησης/απομίμησης και πειρατείας, προβλέπεται, εφόσον ζητηθεί από τον δικαιούχο και με ευθύνη του, απλουστευμένη διαδικασία καταστροφής των εμπορευμάτων εάν εντός προθεσμίας 10 εργάσιμων ημερών οι τελωνειακές αρχές λάβουν τη γραπτή συγκατάθεση του διασαφηστή ή του κατόχου του εμπορεύματος, με την οποία επιτρέπεται η καταστροφή του.

Η απλουστευμένη αυτή διαδικασία πρέπει να παρέχει τη δυνατότητα ρύθμισης των προβλημάτων αποθήκευσης και κάλυψης των εξόδων που προκύπτουν. Με την καταστροφή αυτή επιβάλλεται τιμωρία για τα εμπορεύματα που παραβιάζουν ορισμένα δικαιώματα πνευματικής ιδιοκτησίας, τα οποία διέρχονται ή μεταφορτώνονται στο κοινοτικό τελωνειακό έδαφος, ενώ μέχρι τώρα η προσφυγή ενώπιον της δικαιοσύνης για να αποφασιστεί το βάσιμο της απάτης κατέληγε συχνά σε αρχειοθέτηση της υπόθεσης, δεδομένου ότι ούτε ο αποστολέας ούτε ο παραλήπτης δεν ευρίσκονταν επί κοινοτικού εδάφους. Η διαδικασία αυτή δεν αντικαθιστά τη διαδικασία που προβλέπει το άρθρο 13 του παρόντος κανονισμού, αλλά επιτρέπει υπό συγκεκριμένους όρους να τεθούν εκτός εμπορικού κυκλώματος τα εμπορεύματα απάτης. Σε περίπτωση αμφισβήτησης ή αντίθετης γνώμης του διασαφηστή ή του κατόχου των εμπορευμάτων, εφαρμόζεται η διαδικασία που προβλέπεται στο άρθρο 13.

Άρθρο 12 :

Εάν νέες πληροφορίες γίνουν γνωστές στους δικαιούχους, οι τελευταίοι αυτοί δεν πρέπει να τις χρησιμοποιήσουν για σκοπούς άλλους από αυτούς που προβλέπονται στα άρθρα 8 και 10 του κανονισμού. Σε περίπτωση κατάχρησης, ο δικαιούχος είναι πιθανό να αναλάβει την αστική του ευθύνη και η αίτησή του για παρέμβαση θα μπορούσε να ανασταλεί για την υπόλοιπη περίοδο ισχύος, και στις σοβαρότερες περιπτώσεις, να μην ανανεωθεί.

Άρθρο 13 :

Για να διασφαλιστούν και να τηρούνται, στο πλαίσιο του κανονισμού, τα δικαιώματα όλων των μερών, εάν οι τελωνειακές αρχές εντός προθεσμίας 10 εργάσιμων ημερών, δεν ενημερωθούν για το ότι ξεκίνησε διαδικασία με στόχο να προσδιοριστεί κατά πόσο υπάρχει παραβίαση δικαιώματος πνευματικής ιδιοκτησίας, επιτρέπεται η παραλαβή των εμπορευμάτων.

Λόγω της αλλοιώσιμης φύσης ορισμένων προϊόντων που ενδεχομένως καλύπτονται από τα δικαιώματα πνευματικής ιδιοκτησίας τα οποία εμπίπτουν στο πεδίο εφαρμογής του παρόντος κανονισμού, όπως οι νέες φυτικές ποικιλίες ή οι γεωγραφικές ενδείξεις, η δέσμευσή τους ή η αναστολή της παραλαβής τους περιορίζεται σε 3 εργάσιμες ημέρες.

Όσον αφορά ορισμένα εμπορεύματα που καλύπτονται από συγκεκριμένα δικαιώματα πνευματικής ιδιοκτησίας, μπορεί να εγκριθεί η παραλαβή τους, μέσω της κατάθεσης εγγύησης και υπό ορισμένες προϋποθέσεις.

Άρθρο 14 :

Το άρθρο 14 επαναλαμβάνει την ίδια ορολογία με το άρθρο 7 παράγραφος 2 του κανονισμού (ΕΚ) αριθ. 3295/94.

Άρθρο 15 :

Οι συνθήκες αποθήκευσης των εμπορευμάτων κατά τη διάρκεια της δέσμευσης ή της αναστολής της αδείας παραλαβής ή της δέσμευσης προσδιορίζονται από κάθε κράτος μέλος.

Άρθρο 16 :

Για να βελτιωθούν οι δυνατότητες παρέμβασης των τελωνειακών αρχών, πρέπει να υπάρχει η δυνατότητα εφαρμογής των διατάξεων του κανονισμού όταν τα εμπορεύματα εξέρχονται του κοινοτικού τελωνειακού εδάφους.

Άρθρο 17 :

Όσον αφορά τις διατάξεις που ισχύουν για εμπορεύματα τα οποία αναγνωρίζονται ως εμπορεύματα που παραβιάζουν δικαίωμα πνευματικής ιδιοκτησίας, αυτές πρέπει σε γενικές γραμμές να προβλέπουν την καταστροφή των εμπορευμάτων αλλά επίσης και την εγκατάλειψή τους υπέρ του Δημοσίου.

Άρθρο 18 :

Το άρθρο αυτό καθορίζει την ευθύνη των τελωνειακών αρχών καθώς και την ευθύνη του δικαιούχου.

Άρθρο 19 :

Το παρόν άρθρο καθορίζει τις κυρώσεις που πρέπει να επιβάλλονται από τις αρμόδιες αρχές, δεδομένου ότι πρέπει να είναι αποτελεσματικές, αναλογικές και αποτρεπτικές.

Άρθρο 23 :

Η Επιτροπή ενημερώνει σε ετήσια βάση το Κοινοβούλιο και το Συμβούλιο για την εφαρμογή του παρόντος κανονισμού.

2003/0003 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την παρέμβαση των τελωνειακών αρχών όσον αφορά εμπορεύματα τα οποία θεωρούνται ύποπτα ότι παραβιάζουν ορισμένα δικαιώματα πνευματικής ιδιοκτησίας και όσον αφορά τα μέτρα που πρέπει να λαμβάνονται έναντι των εμπορευμάτων που παραβιάζουν ορισμένα δικαιώματα πνευματικής ιδιοκτησίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 133,

την πρόταση της Επιτροπής [1],

[1] ΕΕ C

τη γνώμη του Ευρωπαϊκού Κοινοβουλίου [2],

[2] ΕΕ C

τη γνώμη της Ευρωπαϊκοή Οικονομικής και Κοινωνικής Επιτροπής [3],

[3] ΕΕ C

Εκτιμώντας τα εξής :

(1) Για να βελτιωθεί η λειτουργία του συστήματος που καθιερώθηκε με τον κανονισμό (ΕΟΚ) αριθ. 3295/94 του Συμβουλίου της 22ας Δεκεμβρίου 1994 περί μέτρων απαγόρευσης της ελεύθερης κυκλοφορίας της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών) [4], όπως τροποποιήθηκε τελευταία με τον κανονισμό (ΕΚ) αριθ. 241/1999 [5], πρέπει να συναχθούν συμπεράσματα από την εμπειρία της εφαρμογής του. Για λόγους σαφήνειας, πρέπει να αντικατασταθεί ο εν λόγω κανονισμός.

[4] ΕΕ L 341 της 30.12.1994, σ. 8.

[5] ΕΕ L 27 της 2.2.1999, σ. 2.

(2) Η εμπορία εμπορευμάτων παραποίησης/απομίμησης, πειρατικών εμπορευμάτων και, σε γενικές γραμμές, η εμπορία όλων των εμπορευμάτων που παραβιάζουν δικαιώματα πνευματικής ιδιοκτησίας ζημιώνει σημαντικά τους νομοταγείς κατασκευαστές και εμπόρους καθώς και τους δικαιούχους των δικαιωμάτων και εξαπατά τους καταναλωτές εμπλέκοντάς τους ορισμένες φορές ακόμη και σε κινδύνους για την υγεία τους και την ασφάλειά τους. Πρέπει, κατά συνέπεια, να παρεμποδίζεται, με κάθε μέσο, η διάθεση στην αγορά τέτοιων εμπορευμάτων και να ληφθούν μέτρα αποτελεσματικής αντιμετώπισης της παράνομης αυτής δραστηριότητας, χωρίς ωστόσο να παρακωλύεται η ελευθερία του νόμιμου εμπορίου. Ο στόχος αυτός συμπίπτει εξάλλου με τις προσπάθειες που έχουν αναληφθεί διεθνώς προς την ίδια κατεύθυνση.

(3) Στο βαθμό που η πλειονότητα των εμπορευμάτων παραποίησης/απομίμησης, των πειρατικών εμπορευμάτων και γενικότερα των εμπορευμάτων που παραβιάζουν δικαίωμα πνευματικής ιδιοκτησίας, είναι καταγωγής ή προέλευσης τρίτων χωρών, πρέπει να απαγορευτεί η είσοδός τους στο τελωνειακό έδαφος της Κοινότητας, περιλαμβανομένης και της μεταφόρτωσης, της θέσης τους σε ελεύθερη κυκλοφορία στην Κοινότητα, της υπαγωγής τους σε καθεστώς αναστολής, σε ελεύθερη ζώνη, ή σε ελεύθερη αποθήκη, και να θεσπιστεί η κατάλληλη διαδικασία που θα επιτρέπει την παρέμβαση των τελωνειακών αρχών ώστε να διασφαλίζεται στον μέγιστο δυνατό βαθμό η τήρηση της απαγόρευσης αυτής.

(4) Η παρέμβαση των τελωνειακών αρχών πρέπει να εφαρμόζεται εξίσου στα εμπορεύματα παραποίησης/απομίμησης, στα πειρατικά εμπορεύματα και στα εμπορεύματα που παραβιάζουν ορισμένα δικαιώματα πνευματικής ιδιοκτησίας, τα οποία εξάγονται, επανεξάγονται ή εξέρχονται από το τελωνειακό έδαφος της Κοινότητας.

(5) Η παρέμβαση των τελωνειακών αρχών πρέπει να συνίσταται είτε στην αναστολή της άδειας παραλαβής για θέση σε ελεύθερη κυκλοφορία, εξαγωγή και επανεξαγωγή των εμπορευμάτων για τα οποία υπάρχει υπόνοια ότι είναι εμπορεύματα παραποίησης/απομίμησης ή πειρατικά, ή που παραβιάζουν ορισμένα δικαιώματα πνευματικής ιδιοκτησίας, είτε στη δέσμευση των εν λόγω εμπορευμάτων, όταν τίθενται υπό καθεστώς αναστολής, ή επανεξάγονται κατόπιν κοινοποίησης, ή εισάγονται στο τελωνειακό έδαφος, ή εξέρχονται από το ίδιο αυτό έδαφος, για όσο διάστημα είναι αναγκαίο προκειμένου να διαπιστωθεί ότι πρόκειται όντως για τέτοια εμπορεύματα.

(6) Πρέπει να καθοριστούν, και να εναρμονιστούν σε όλα τα κράτη μέλη, τα στοιχεία που θα περιέχουν οι αιτήσεις παρέμβασης, καθώς η διάρκεια ισχύος της αίτησης αυτής και η μορφή της. Πρέπει επίσης, για τους ίδιους λόγους εναρμόνισης, να προσδιοριστούν οι όροι αποδοχής της αίτησης από τις τελωνειακές αρχές που είναι αρμόδιες για την παραλαβή της στα καθορισθέντα προς τούτο τελωνεία, για την διεκπεραίωσή της και την καταχώρησή της.

(7) Τα κράτη μέλη πρέπει να εξουσιοδοτηθούν να δεσμεύουν, για ορισμένο χρονικό διάστημα, τα εν λόγω εμπορεύματα προτού καν υποβληθεί ή εγκριθεί η αίτηση του δικαιούχου, ώστε να μπορεί αυτός να υποβάλει αίτηση παρέμβασης στις τελωνειακές αρχές.

(8) Όταν λοιπόν κινείται διαδικασία που στοχεύει στο να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές νομοθετικές διατάξεις, η διαδικασία αυτή βασίζεται στα κριτήρια που χρησιμοποιούνται για να προσδιοριστεί κατά πόσο τα εμπορεύματα που παρήχθησαν στο συγκεκριμένο κράτος μέλος παραβιάζουν δικαιώματα πνευματικής ιδιοκτησίας. Ο παρών κανονισμός δεν θίγει τις διατάξεις των κρατών μελών περί αρμοδιότητας των αρχών και περί δικαστικών διαδικασιών.

(9) Για να διευκολυνθεί η εφαρμογή του παρόντος κανονισμού τόσο για τις τελωνειακές διοικήσεις όσο και για τους δικαιούχους, πρέπει να προβλεφθεί επίσης, εφόσον δεν υπάρχει αντίρρηση και με τη γραπτή συγκατάθεση του κατόχου ή του διασαφηστή των εμπορευμάτων, μία περισσότερο ευέλικτη διαδικασία που θα στοχεύει σε όλες τις περιπτώσεις στην καταστροφή των εμπορευμάτων που παραβιάζουν δικαιώματα πνευματικής ιδιοκτησίας, μετά από αίτημα του δικαιούχου και υπό την πλήρη ευθύνη του, και μάλιστα χωρίς να χρειάζεται να κινηθεί διαδικασία για να αποδειχθεί ότι υπήρξε όντως παραβίαση δικαιώματος πνευματικής ιδιοκτησίας σύμφωνα με τις εθνικές διατάξεις.

(10) Πρέπει να καθοριστούν τα μέτρα στα οποία θα υπόκεινται τα συγκεκριμένα εμπορεύματα όταν αποδειχθεί ότι είναι εμπορεύματα παραποίησης/απομίμησης, πειρατικά εμπορεύματα ή, γενικότερα, εμπορεύματα που παραβιάζουν δικαιώματα πνευματικής ιδιοκτησίας. Τα μέτρα αυτά πρέπει όχι μόνον να στερούν τους υπεύθυνους της εμπορίας των εμπορευμάτων αυτών από κάθε οικονομικό όφελος και να επιβάλλουν σ' αυτούς κυρώσεις, αλλά επιπλέον, και να αποθαρρύνουν αποτελεσματικά κάθε ανάλογη μελλοντική ενέργεια.

(11) Για να αποφευχθεί η διαταραχή του εκτελωνισμού εμπορευμάτων που περιέχονται στις προσωπικές αποσκευές ταξιδιωτών, πρέπει, εκτός από τις περιπτώσεις κατά τις οποίες ιδιαίτερες συνθήκες οδηγούν στο συμπέρασμα ότι πρόκειται για διακίνηση σημαντικότερων διαστάσεων, να εξαιρεθούν από το πεδίο εφαρμογής του παρόντος κανονισμού τα εμπορεύματα που ενδεχομένως αποτελούν εμπορεύματα παραποίησης/απομίμησης, πειρατικά εμπορεύματα ή εμπορεύματα που παραβιάζουν ορισμένα δικαιώματα πνευματικής ιδιοκτησίας, και τα οποία εισάγονται από τρίτες χώρες, εντός των ορίων που προβλέπει η κοινοτική νομοθεσία για τη χορήγηση δασμολογικής ατέλειας, ή τα οποία εξάγονται.

(12) Πρέπει να εξασφαλιστεί η ομοιόμορφη εφαρμογή των κοινών κανόνων που προβλέπει ο παρών κανονισμός και να ενισχυθεί η αμοιβαία συνδρομή μεταξύ των κρατών μελών, αφενός, και μεταξύ των κρατών μελών και της Επιτροπής, αφετέρου, με στόχο τη αυξημένη αποτελεσματικότητά του, βάσει κυρίως των διατάξεων του κανονισμού (ΕΚ) αριθ. 515/97 του Συμβουλίου, της 13ης Μαρτίου 1997 περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων [6].

[6] ΕΕ L 82 της 22.3.1997, σ. 1

(13) Κρίνεται σκόπιμο, με γνώμονα την πείρα που συσσωρεύτηκε κατά την εφαρμογή του παρόντος κανονισμού, να εξεταστεί η δυνατότητα διεύρυνσης του καταλόγου των δικαιωμάτων πνευματικής ιδιοκτησίας που καλύπτει ο παρών κανονισμός.

(14) Τα απαιτούμενα μέτρα για την εφαρμογή του παρόντος κανονισμού πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7].

[7] ΕΕ L 184 της 17.7.1999, σ. 23

(15) Πρέπει να καταργηθεί ο κανονισμός (ΕΟΚ) αριθ. 3295/94,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I

Αντικείμενο και πεδίο εφαρμογής

'Aρθρο 1

1. O παρών κανονισμός καθορίζει τους όρους παρέμβασης των τελωνειακών αρχών στην περίπτωση εμπορευμάτων που θεωρούνται ύποπτα για το ότι παραβιάζουν δικαιώματα πνευματικής ιδιοκτησίας στις ακόλουθες περιπτώσεις:

α) όταν διασαφήζονται για θέση σε ελεύθερη κυκλοφορία, για εξαγωγή ή επανεξαγωγή, σύμφωνα με το άρθρο 61 του κανονισμού (ΕΟΚ) αριθ. 2913/92 του Συμβουλίου [8].

[8] ΕΕ L 302 της 19.10.1992, σ. 1 10. 1992, σ. 1

β) όταν ανακαλυφθούν κατά τον έλεγχο που διενεργείται επί εμπορευμάτων που έχουν εισαχθεί ή εξέρχονται από το τελωνειακό έδαφος της Κοινότητας σύμφωνα με τα άρθρα 37 και 183 του κανονισμού (ΕΟΚ) αριθ. 2913/92, που υπάγονται σε καθεστώς αναστολής κατά την έννοια του άρθρου 84 παράγραφος 1 στοιχείο α) του ίδιου κανονισμού, που επανεξάγονται κατόπιν κοινοποιήσεως σύμφωνα με το άρθρο 182 παράγραφος 2 του εν λόγω κανονισμού ή που έχουν τεθεί σε ελεύθερη ζώνη ή ελεύθερη αποθήκη κατά την έννοια του άρθρου 166 του ίδιου κανονισμού.

2. Ο κανονισμός αυτός καθορίζει τα μέτρα που πρέπει να λαμβάνουν οι αρμόδιες αρχές όσον αφορά τα ίδια αυτά εμπορεύματα που αναφέρονται στην παράγραφο 1, όταν αποδεικνύεται ότι όντως παραβιάζουν δικαιώματα πνευματικής ιδιοκτησίας.

'Aρθρο 2

1. Για τους σκοπούς του παρόντος κανονισμού, νοούνται ως "εμπορεύματα που παραβιάζουν δικαίωμα πνευματικής ιδιοκτησίας".

α) τα "εμπορεύματα παραποίησης/απομίμησης", ήτοι:

i) τα εμπορεύματα, συμπεριλαμβανομένης της συσκευασίας τους, τα οποία φέρουν χωρίς άδεια βιομηχανικό ή εμπορικό σήμα ίδιο με βιομηχανικό ή εμπορικό σήμα που έχει δεόντως καταχωρηθεί για τους ίδιους τύπους εμπορευμάτων, ή που δεν δύναται να διακριθεί ως προς τα βασικά του χαρακτηριστικά από το εν λόγω βιομηχανικό ή εμπορικό σήμα και το οποίο, ως εκ τούτου, παραβιάζει δικαιώματα του δικαιούχου του εν λόγω σήματος, σύμφωνα με τον κανονισμό (ΕΚ) αριθ. 40/94 του Συμβουλίου [9] (κοινοτικό σήμα) ή σύμφωνα με τη νομοθεσία του κράτους μέλους στου οποίου τις τελωνειακές αρχές υποβάλλεται η αίτηση παρέμβασης.

[9] ΕΕ L 11 της 14.01.1994, σ. 1

ii) κάθε στοιχείο σήματος (λογότυπος, ετικέτα, αυτοκόλλητο, ενημερωτικό δελτίο, οδηγίες χρήσεως, έγγραφο εγγύησης), ακόμη και αν παρουσιάζεται χωριστά, υπό τους ιδίους όρους με εκείνους που ισχύουν για τα εμπορεύματα που αναφέρονται στο σημείο i).

iii) οι συσκευασίες που φέρουν σήματα εμπορευμάτων παραποίησης/απομίμησης και παρουσιάζονται χωριστά, εφόσον εμπίπτουν στην ίδια περίπτωση με τα εμπορεύματα που αναφέρονται στο σημείο i).

β) τα "πειρατικά εμπορεύματα", ήτοι τα εμπορεύματα τα οποία είναι, ή περιέχουν, αντίγραφα κατασκευασμένα χωρίς τη συγκατάθεση είτε του δικαιούχου δικαιώματος πνευματικής ιδιοκτησίας ή συγγενικών δικαιωμάτων ή του δικαιούχου δικαιώματος όσον αφορά το σχέδιο ή το πρότυπο που έχει καταχωρηθεί ή όχι σύμφωνα με την εθνική νομοθεσία, είτε προσώπου στο οποίο έχει δοθεί η δέουσα άδεια από τον δικαιούχο στην χώρα παραγωγής, εφόσον η κατασκευή των εν λόγω αντιγράφων προσβάλλει το σχετικό δικαίωμα σύμφωνα με τον κανονισμό (ΕΚ) αριθ. 6/2002 του Συμβουλίου [10] (κοινοτικά σχέδια και υποδείγματα), σύμφωνα με την κοινοτική νομοθεσία ή με τη νομοθεσία του κράτους μέλους στου οποίου τις τελωνειακές αρχές υποβάλλεται η αίτηση παρέμβασης.

[10] ΕΕ L 3 της 5.1.2002, σ. 1

γ) τα εμπορεύματα τα οποία, στο κράτος μέλος στο οποίο υποβάλλεται η αίτηση παρέμβασης των τελωνειακών αρχών, παραβιάζουν:

i) δίπλωμα ευρεσιτεχνίας σύμφωνα με τη νομοθεσία του εν λόγω κράτους μέλους.

ii) το συμπληρωματικό πιστοποιητικό προστασίας που προβλέπεται στον κανονισμό (ΕΟΚ) αριθ. 1768/92 [11] ή στον κανονισμό (ΕΟΚ) αριθ. 1610/96 του Ευρωπαϊκού Κοινοβουλίου και του Συμβουλίου [12] (πιστοποιητικό).

[11] ΕΕ L 182 της 2. 7. 1992, σ. 1

[12] ΕΕ L 198 της 8. 8. 1996, σ. 30

iii) εθνικό τίτλο προστασίας των φυτικών ποικιλιών σύμφωνα με τη νομοθεσία του εν λόγω κράτους μέλους ή κοινοτικό τίτλο όπως προβλέπεται από τον κανονισμό (ΕΟΚ) αριθ. 2100/94 του Συμβουλίου [13].

[13] ΕΕ L 227 της 1.9.1994, σ. 1

iv) ονομασίες προελεύσεως, γεωγραφικές ενδείξεις σύμφωνα με τη νομοθεσία του εν λόγω κράτους μέλους, ή σύμφωνα με τους κανονισμούς του Συμβουλίου (ΕΟΚ) αριθ. 2081/92 [14] και (ΕΚ) αριθ. 1493/1999 [15].

[14] ΕΕ L 208 της 24.7.1992, σ. 1.

[15] ΕΕ L 179 της 14.7.1999, σ. 1

v) γεωγραφικές ονομασίες σύμφωνα με τον κανονισμό (ΕΟΚ) αριθ. 1576/89 του Συμβουλίου [16].

[16] ΕΕ L 160 της 12.6.1989, σ. 1

2. Για τους σκοπούς του παρόντος κανονισμό νοείται ως "δικαιούχος", ο κάτοχος βιομηχανικού ή εμπορικού σήματος, σχεδίου ή προτύπου, διπλώματος ευρεσιτεχνίας ή πιστοποιητικού, δικαιώματος δημιουργού νέας φυτικής ποικιλίας, προστατευόμενης γεωγραφικής ένδειξης, προστατευόμενης ονομασίας προελεύσεως ή/και, γενικότερα, ο κάτοχος ενός εκ των δικαιωμάτων που παρατίθενται στην παράγραφο 1, καθώς και κάθε άλλο πρόσωπο εξουσιοδοτημένο να χρησιμοποιεί το εν λόγω σήμα, δίπλωμα ευρεσιτεχνίας, πιστοποιητικό, δικαίωμα δημιουργού νέας φυτικής ποικιλίας, προστατευόμενη ονομασία προελεύσεως, προστατευόμενη γεωγραφικής ένδειξη ή τα δικαιώματα αυτά, ή ο αντιπρόσωπός τους.

3. Εξομοιώνεται με εμπορεύματα που παραβιάζουν δικαίωμα πνευματικής ιδιοκτησίας, κάθε καλούπι ή μήτρα που προορίζεται ή έχει προσαρμοστεί ειδικά για την κατασκευή τέτοιων εμπορευμάτων, εφόσον η χρησιμοποίηση των εν λόγω καλουπιών ή μητρών παραβιάζει δικαιώματα του δικαιούχου, σύμφωνα με την κοινοτική νομοθεσία ή με τη νομοθεσία του κράτους μέλους στο οποίο έχει υποβληθεί αίτηση παρέμβασης των τελωνειακών αρχών.

'Aρθρο 3

1. Ο παρών κανονισμός δεν εφαρμόζεται στα εμπορεύματα που φέρουν βιομηχανικό ή εμπορικό σήμα με τη συναίνεση του δικαιούχου του σήματος αυτού, ούτε στα εμπορεύματα επί των οποίων εμφανίζεται προστατευόμενη ονομασία προελεύσεως ή προστατευόμενη γεωγραφική ένδειξη και τα οποία, αν και κατασκευάστηκαν με τη συγκατάθεση του δικαιούχου, εμπίπτουν σε μία εκ των περιπτώσεων του άρθρου 1 παράγραφος 1. Το ίδιο ισχύει και για τα εμπορεύματα που αναφέρονται στο πρώτο εδάφιο, τα οποία κατασκευάστηκαν ή φέρουν σήμα ή προστατεύονται από δίπλωμα ευρεσιτεχνίας ή πιστοποιητικό, από δικαίωμα δημιουργού ή συγγενές δικαίωμα ή από δικαίωμα επί σχεδίου ή προτύπου ή από δικαίωμα δημιουργού νέας φυτικής ποικιλίας, ή ακόμη από προστατευόμενη ονομασία προελεύσεως ή γεωγραφική ένδειξη, υπό συνθήκες άλλες από αυτές που συμφωνήθηκαν με τον δικαιούχο του συγκεκριμένου δικαιώματος.

2. Στην περίπτωση που εμπορεύματα μη εμπορικού χαρακτήρα, τα οποία δεν υπερβαίνουν τα ισχύοντα όρια για τη χορήγηση τελωνειακής ατέλειας, περιέχονται στις προσωπικές αποσκευές ταξιδιωτών και εφόσον δεν συντρέχουν ιδιαίτερες συνθήκες που να οδηγούν στην υπόθεση ότι αυτά τα εμπορεύματα αποτελούν αντικείμενο σημαντικότερης διακίνησης, οι τελωνειακές αρχές πρέπει να θεωρήσουν ότι τα εν λόγω εμπορεύματα εξαιρούνται από το πεδίο εφαρμογής του παρόντος κανονισμού.

ΚΕΦΑΛΑΙΟ ΙΙ

Αίτηση παρέμβασης των τελωνειακών αρχών

τμημα 1

Μέτρα που προηγούνται μιας αίτησης παρέμβασης των τελωνειακών αρχών

'Aρθρο 4

1. Όταν κατά την παρέμβαση των τελωνειακών αρχών, σε μία εκ των περιπτώσεων που αναφέρονται στο άρθρο 1 παράγραφος 1, και προτού κατατεθεί αίτηση από τον δικαιούχο, υπάρχουν βάσιμες υπόνοιες ότι τα συγκεκριμένα εμπορεύματα παραβιάζουν δικαίωμα πνευματικής ιδιοκτησίας, οι τελωνειακές αρχές δύνανται, αφού παρέλθει ο αναγκαίος για τον έλεγχο χρόνος, να αναστείλουν την παραλαβή των εμπορευμάτων ή να προβούν στη δέσμευσή τους για διάστημα τριών εργάσιμων ημερών από την ημερομηνία κοινοποίησης στον δικαιούχο καθώς και στον διασαφηστή ή στον κάτοχο των εμπορευμάτων, εφόσον αυτοί είναι γνωστοί.

2. Εντός του διαστήματος αυτού, ο δικαιούχος δύναται να υποβάλει στην αρμόδια τελωνειακή αρχή αίτηση παρέμβασης των τελωνειακών αρχών.

3. Σύμφωνα με τους κανόνες που ισχύουν στο συγκεκριμένο κράτος μέλος, οι τελωνειακές αρχές δύνανται, χωρίς ποτέ να δημοσιοποιήσουν πληροφορίες άλλες από αυτές που αφορούν τον πραγματικό ή εικαζόμενο αριθμό των αντικειμένων, να ζητήσουν από τον δικαιούχο να παράσχει κάθε πληροφορία που ενδεχομένως επιβεβαιώνει τις υπόνοιές τους και μάλιστα, προτού ο δικαιούχος ενημερωθεί για τον κίνδυνο παράβασης.

τμημα 2

Κατάθεση και διεκπεραίωση της αίτησης παρέμβασης των τελωνειακών αρχών

'Aρθρο 5

1. Σε κάθε κράτος μέλος, ο δικαιούχος δύναται να υποβάλει στην αρμόδια υπηρεσία της τελωνειακής αρχής γραπτή αίτηση παρέμβασης των τελωνειακών αρχών, εφόσον τα εμπορεύματα εμπίπτουν σε μια εκ των περιπτώσεων που αναφέρονται στο άρθρο 1 παράγραφος 1(αίτηση παρέμβασης).

2. Τα κράτη μέλη ορίζουν την τελωνειακή υπηρεσία που είναι αρμόδια να παραλαμβάνει και να εξετάζει τις αιτήσεις παρέμβασης.

3. Όταν υπάρχουν ηλεκτρονικά συστήματα ανταλλαγής δεδομένων, τα κράτη μέλη ενθαρρύνουν την ηλεκτρονική υποβολή της αίτησης παρέμβασης.

4. Όταν ο αιτών είναι δικαιούχος κοινοτικού σήματος, κοινοτικού σχεδίου ή προτύπου, κοινοτικής προστασίας δικαιώματος δημιουργού νέας φυτικής ποικιλίας, κοινοτικής προστασίας ονομασίας προελεύσεως ή γεωγραφικών ενδείξεων, η αίτηση παρέμβασης δύναται να στοχεύει, εκτός από την παρέμβαση των τελωνειακών αρχών του κράτους μέλους στο οποίο κατατέθηκε, και στην παρέμβαση των τελωνειακών αρχών ενός ή περισσοτέρων άλλων κρατών μελών.

5. Η αίτηση παρέμβασης συντάσσεται βάσει υποδείγματος ορισθέντος σύμφωνα με τη διαδικασία που αναφέρεται στο άρθρο 21, παράγραφος 2 και πρέπει να περιέχει όλα τα στοιχεία που επιτρέπουν στις τελωνειακές αρχές να αναγνωρίζουν εύκολα τα εκάστοτε εμπορεύματα και ειδικότερα:

α) τεχνική περιγραφή, επακριβή και λεπτομερή, των εμπορευμάτων.

β) επακριβείς πληροφορίες σχετικά με τον τύπο ή τις διαδρομές της απάτης, εφόσον ο δικαιούχος τα γνωρίζει.

γ) τα στοιχεία του προσώπου που έχει οριστεί από τον δικαιούχο για την επικοινωνία.

Η αίτηση παρέμβασης πρέπει επίσης να περιέχει δέσμευση του αιτούντος όπως προβλέπεται στο άρθρο 6 καθώς και δικαιολογητικό που αποδεικνύει ότι ο αιτών είναι δικαιούχος δικαιώματος για τα συγκεκριμένα εμπορεύματα.

Στην περίπτωση που παρατίθεται στην παράγραφο 4, η αίτηση παρέμβασης πρέπει να αναγράφει το ή τα κράτη μέλη εντός των οποίων ζητείται η παρέμβαση των τελωνειακών αρχών.

Ενδεικτικά, εφόσον τις γνωρίζουν ο δικαιούχος ή ο αντιπρόσωπός του, πρέπει να διαβιβάζονται και άλλες πληροφορίες, όπως για παράδειγμα σχετικά με :

α) την αξία άνευ φόρων του γνήσιου εμπορεύματος στην νόμιμη αγορά του κράτους στο οποίο κατατέθηκε η αίτηση παρέμβασης.

β) τον τόπο όπου ευρίσκονται τα εμπορεύματα ή τον προβλεπόμενο προορισμό τους.

γ) τα στοιχεία αναγνώρισης της αποστολής ή των δεμάτων.

δ) την προβλεπόμενη ημερομηνία άφιξης ή αναχώρησης των εμπορευμάτων.

ε) το χρησιμοποιούμενο μέσο μεταφοράς.

στ) τα στοιχεία ταυτότητας του εισαγωγέα, του εξαγωγέα ή του κατόχου των εμπορευμάτων.

ζ) τη χώρα, ή τις χώρες, παραγωγής, τις χρησιμοποιούμενες διαδρομές μεταφοράς.

η) την τεχνική διαφοροποίηση μεταξύ των γνήσιων προϊόντων και των υπολοίπων.

6. Είναι δυνατό να ζητούνται ιδιαίτερες και πιο συγκεκριμένες πληροφορίες σχετικά με τον τύπο του δικαιώματος πνευματικής ιδιοκτησίας για τον οποίο υποβλήθηκε η αίτηση παρέμβασης.

7. Η αρμόδια τελωνειακή υπηρεσία στην οποία υποβάλλεται αίτηση παρέμβασης, εξετάζει την αίτηση αυτή και ενημερώνει τον αιτούντα γραπτώς, εντός τριάντα εργάσιμων ημερών, σχετικά με την απόφασή της. Κανένα τέλος δεν απαιτείται από τον δικαιούχο του δικαιώματος για την κάλυψη των διοικητικών δαπανών που συνεπάγεται η εξέταση της αίτησης.

8. Όταν η αίτηση δεν είναι επαρκώς ακριβής ή όταν δεν περιέχει τα υποχρεωτικά στοιχεία που αναφέρονται στην παράγραφο 5, η αρμόδια τελωνειακή υπηρεσία δύναται να απορρίπτει την αίτηση παρέμβασης με αιτιολογημένη απόφαση. Η απόρριψη αυτή δύναται να προσβληθεί.

'Aρθρο 6

1. Τα κράτη μέλη απαιτούν όπως οι αιτήσεις παρέμβασης συνοδεύονται από δήλωση του δικαιούχου ή του αντιπροσώπου του, με την οποία αυτός δεσμεύεται να καλύπτει την ενδεχόμενη ευθύνη του έναντι προσώπων που ενδιαφέρονται για μία εκ των περιπτώσεων που αναφέρεται στο άρθρο 1 παράγραφος 1, εφόσον η κινηθείσα διαδικασία κατ' εφαρμογή του άρθρου 9 παράγραφος 1 δεν συνεχιστεί εξαιτίας ενέργειας ή παράλειψης του δικαιούχου, ή εάν διαπιστωθεί στη συνέχεια ότι τα συγκεκριμένα εμπορεύματα δεν παραβιάζουν δικαίωμα πνευματικής ιδιοκτησίας. Με την ίδια δήλωση, δεσμεύεται να καλύπτει όλα τα έξοδα που προκύπτουν, σύμφωνα με τον παρόντα κανονισμό, από τη διατήρηση των εμπορευμάτων υπό τελωνειακό έλεγχο κατ´εφαρμογή του άρθρου 9, περιλαμβανομένων και των εξόδων που προκύπτουν από την καταστροφή των εμπορευμάτων που παραβιάζουν δικαίωμα πνευματικής ιδιοκτησίας, όπως προβλέπεται στο άρθρο 11 παράγραφος 1 δεύτερο εδάφιο και 2 και στο άρθρο 17 παράγραφος 1 στοιχείο α.

2. Όταν η αίτηση παρέμβασης υποβάλλεται σύμφωνα με το άρθρο 5 παράγραφος 4, η δέσμευση προβλέπει την κάλυψη και τα εξόδων μετάφρασης, και λαμβάνεται σε κάθε ένα από τα κράτη μέλη στα οποία ισχύει η απόφαση έγκρισης της αίτησης.

'Aρθρο 7

Τα άρθρα 5 και 6 εφαρμόζονται κατ´ αναλογία σε κάθε αίτηση παράτασης.

τμημα 3

Αποδοχή της αίτησης παρέμβασης

Άρθρο 8

1. Εάν εγκριθεί η αίτηση παρέμβασης, η αρμόδια τελωνειακή υπηρεσία καθορίζει το διάστημα παρέμβασης των τελωνειακών αρχών. Το διάστημα αυτό ορίζεται σε ένα έτος το πολύ. Δύναται να παρατείνεται κάθε έτος, μετά από αίτηση του δικαιούχου, από την υπηρεσία που έλαβε την αρχική απόφαση, εφόσον προηγουμένως έχουν εξοφληθεί όλες οι οφειλές του δικαιούχου στο πλαίσιο του παρόντος κανονισμού. Ο δικαιούχος ενημερώνει την αρμόδια τελωνειακή υπηρεσία και, ενδεχομένως, την ή τις υπηρεσίες της παραγράφου 2 δεύτερο εδάφιο, στην περίπτωση που το δικαίωμά του δεν είναι δεόντως καταχωρημένο ή επίκειται η λήξη της ισχύος του.

2. H απόφαση αποδοχής της αίτησης παρέμβασης που υπέβαλε ο δικαιούχος, ανακοινώνεται αμέσως στα τελωνεία του κράτους μέλους ή των κρατών μελών που ενδέχεται να ενδιαφέρονται για τα συγκεκριμένα εμπορεύματα για τα οποία εκφράζονται υποψίες ότι παραβιάζουν δικαίωμα πνευματικής ιδιοκτησίας. Όταν γίνεται αποδεκτή μία αίτηση παρέμβασης που υποβάλλεται σύμφωνα με το άρθρο 5 παράγραφος 4, το διάστημα παρέμβασης των τελωνειακών αρχών ορίζεται σε ένα έτος και δύναται ενδεχομένως να παρατείνεται κάθε έτος μετά από γραπτή αίτηση του δικαιούχου, από την υπηρεσία που εξέτασε την αρχική αίτηση. Το άρθρο 250 πρώτη περίπτωση του κανονισμού (ΕΟΚ) αριθ. 2913/92 εφαρμόζεται κατ' αναλογία στην απόφαση έγκρισης της εν λόγω αίτησης καθώς και στις αποφάσεις παράτασης ή κατάργησής της. Όταν εγκρίνεται η αίτηση παρέμβασης, ο αιτών οφείλει να διαβιβάσει την εν λόγω απόφαση συνοδευόμενη, ενδεχομένως, από οποιαδήποτε άλλη χρήσιμη πληροφορία καθώς και από τις μεταφράσεις της, στην αρμόδια τελωνειακή υπηρεσία του ή των κρατών μελών εντός των οποίων ζήτησε την παρέμβαση των τελωνειακών αρχών. Πάντως, με τη συμφωνία του αιτούντος, η διαβίβαση αυτή μπορεί να γίνει απ' ευθείας από την υπηρεσία που υπάγεται στην τελωνειακή αρχή η οποία έλαβε την απόφαση. Κατόπιν αιτήματος των τελωνειακών αρχών των ενδιαφερόμενων κρατών μελών, ο αιτών παρέχει τις συμπληρωματικές πληροφορίες που κρίνονται αναγκαίες για την εκτέλεση της εν λόγω απόφασης.

3. Το διάστημα που αναφέρεται στο άρθρο 2 δεύτερο εδάφιο, αρχίζει να υπολογίζεται από την ημερομηνία έκδοσης της απόφασης με την οποία εγκρίθηκε η αίτηση. Η εν λόγω απόφαση αρχίζει να ισχύει στο κράτος ή στα κράτη μέλη στα οποία αυτή απευθύνεται, μόνο από την ημερομηνία της διαβίβασης που αναφέρεται στην παράγραφο 2 τρίτο εδάφιο και εφόσον οι δεσμεύσεις που αναφέρονται στο άρθρο 6 έχουν αναληφθεί από τον δικαιούχο ή από τον αντιπρόσωπό του. Η εν λόγω απόφαση κοινοποιείται αμέσως στα εθνικά τελωνεία που ενδεχομένως ενδιαφέρονται για τα συγκεκριμένα εμπορεύματα τα οποία θεωρούνται ύποπτα ότι παραβιάζουν δικαιώματα πνευματικής ιδιοκτησίας. Η παρούσα παράγραφος εφαρμόζεται κατ' αναλογία στην απόφαση παράτασης της αρχικής απόφασης.

ΚΕΦΑΛΑΙΟ IV

Προϋποθέσεις παρέμβασης των τελωνειακών αρχών και της αρχής που είναι αρμόδια να αποφασίσει ως προς την ουσία

'Aρθρο 9

1. Όταν ένα τελωνείο στο οποίο, κατ´εφαρμογή του άρθρου 8, έχει διαβιβαστεί η απόφαση έγκρισης της αίτησης του δικαιούχου, διαπιστώσει, αφού ενδεχομένως συνεννοηθεί με τον αιτούντα, ότι εμπορεύματα που εμπίπτουν σε μια εκ των περιπτώσεων του άρθρου 1 παράγραφος 1 είναι εμπορεύματα που παραβιάζουν δικαίωμα πνευματικής ιδιοκτησίας, και τα οποία περιέχονται στην εν λόγω απόφαση, αναστέλλει τη χορήγηση άδειας παραλαβής των εμπορευμάτων ή προβαίνει στη δέσμευσή τους. Το τελωνείο ενημερώνει αμέσως την αρμόδια τελωνειακή υπηρεσία που εξέτασε την αίτηση παρέμβασης.

2. Η αρμόδια τελωνειακή υπηρεσία ή το τελωνείο, που αναφέρεται στην παράγραφο 1, ενημερώνει αμέσως τον δικαιούχο καθώς και τον διασαφηστή ή τον κάτοχο των εμπορευμάτων κατά την έννοια του άρθρου 38 του κανονισμού (ΕΟΚ) αριθ. 2913/92 και εξουσιοδοτείται να τους ανακοινώσει την πραγματική ή εικαζόμενη ποσότητα και φύση των εμπορευμάτων των οποίων αναστέλλεται η παραλαβή ή τα οποία δεσμεύονται, χωρίς ωστόσο η ανακοίνωση των πληροφοριών αυτών να τους υποχρεώνει να απευθυνθούν στην αρμόδια αρχή ζητώντας της να αποφανθεί επί της ουσίας.

3. Προκειμένου να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με την εθνική νομοθεσία, και σύμφωνα με τις εθνικές διατάξεις περί προστασίας των δεδομένων προσωπικού χαρακτήρα, του εμπορικού και βιομηχανικού απορρήτου καθώς και του επαγγελματικού και διοικητικού απορρήτου, το τελωνείο ή η υπηρεσία που διεκπεραίωσε την αίτηση, ενημερώνει τον δικαιούχο, εφόσον αυτός το ζητήσει, σχετικά με τα ονόματα και τις διευθύνσεις, εφόσον είναι γνωστά, του παραλήπτη και του αποστολέα, του διασαφηστή ή του κατόχου των εμπορευμάτων, καθώς και σχετικά με την καταγωγή και την προέλευση των εμπορευμάτων που παραβιάζουν δικαίωμα πνευματικής ιδιοκτησίας. Το τελωνείο παραχωρεί εξάλλου στον αιτούντα και σε κάθε άλλο πρόσωπο που ενδιαφέρεται για μία εκ των περιπτώσεων που αναφέρονται στο άρθρο 1 παράγραφος 1, τη δυνατότητα επιθεώρησης των εμπορευμάτων που δεν έχουν λάβει άδεια παραλαβής ή που έχουν δεσμευθεί. Κατά την εξέταση των εμπορευμάτων, το τελωνείο δύναται να προβεί σε δειγματοληψία και, σύμφωνα με τους ισχύοντες κανόνες στο συγκεκριμένο κράτος μέλος, και εφόσον το ζητήσει ρητά ο δικαιούχος ή ο αντιπρόσωπός του, δύναται να τους παραδίδει τα δείγματα αυτά ή να τους τα αποστέλλει, αποκλειστικά και μόνο για να πραγματοποιηθεί ανάλυση και για να διευκολυνθεί η συνέχιση της διαδικασίας. Τα δείγματα αυτά επιστρέφονται αμέσως μετά την ολοκλήρωσης της τεχνικής ανάλυσης και πριν από την ενδεχόμενη άδεια παραλαβής των εμπορευμάτων ή άρσης της δέσμευσής τους.

'Aρθρο 10

Οι διατάξεις που ισχύουν στο κράτος μέλος στου οποίου την επικράτεια τα εμπορεύματα εμπίπτουν σε μία εκ των περιπτώσεων του άρθρου 1 παράγραφος 1 στοιχείο α), εφαρμόζονται για να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές διατάξεις.

Εφαρμόζονται επίσης για την άμεση ενημέρωση της υπηρεσίας ή του τελωνείου που αναφέρεται στο άρθρο 9 παράγραφος 1 όσον αφορά την εφαρμογή της διαδικασίας που προβλέπεται στο άρθρο 13, εκτός κι αν η διαδικασία αυτή έχει διεκπεραιωθεί από την εν λόγω υπηρεσία ή το τελωνείο.

'Aρθρο 11

1. Όταν εμπορεύματα τα οποία παραβιάζουν δικαίωμα πνευματικής ιδιοκτησίας αποτέλεσαν το αντικείμενο παρέμβασης των τελωνειακών αρχών ενώ ενέπιπταν σε μία εκ των περιπτώσεων που αναφέρονται στο άρθρο 16, τα κράτη μέλη προβλέπουν ότι, εφόσον το ζητήσει ο δικαιούχος, τα δεσμευθέντα εμπορεύματα καταστρέφονται αυτομάτως υπό τελωνειακό έλεγχο, και χωρίς να είναι αναγκαίο να αποδειχθεί ότι υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές διατάξεις, υπό τον όρο ότι:

- Εντός προθεσμίας δέκα εργάσιμων ημερών από την κοινοποίηση, ο δικαιούχος ενημερώνει γραπτώς την υπηρεσία ότι τα εμπορεύματα που αποτέλεσαν το αντικείμενο της διαδικασίας που προβλέπεται στο άρθρο 9 είναι εμπορεύματα που παραβιάζουν δικαίωμα πνευματικής ιδιοκτησίας, και προσκομίζει στις τελωνειακές αρχές τη γραπτή σύμφωνη γνώμη του διασαφηστή ή του κατόχου των εμπορευμάτων βάσει της οποίας τα εμπορεύματα εγκαταλείπονται υπέρ του Δημοσίου. Σε ορισμένες περιπτώσεις, η ως άνω προθεσμία δύναται να παραταθεί κατά δέκα εργάσιμες ημέρες.

- Η καταστροφή γίνεται με έξοδα του δικαιούχου και υπό την ευθύνη του, ενώ προηγείται συστηματικά λήψη δειγμάτων τα οποία φυλάσσονται από τις τελωνειακές αρχές υπό συνθήκες που τους επιτρέπουν να αποτελέσουν αποδεικτικά στοιχεία αποδεκτά στις διαδικασίες ενώπιον των δικαστηρίων του κράτους μέλους στο οποίο η χρησιμοποίησή τους θα μπορούσε να αποδειχτεί αναγκαία. Οι τελωνειακές αρχές δεν μπορούν να θεωρηθούν ως υπεύθυνες για τις ζημίες που προκλήθηκαν λόγω της καταστροφής των εμπορευμάτων.

2. Σε όλες τις άλλες περιπτώσεις, ή όταν ο κάτοχος ή ο διασαφηστής των εμπορευμάτων αντιτίθενται ή αμφισβητούν την καταστροφή τους, εφαρμόζεται η διαδικασία που προβλέπεται στο άρθρο 13.

'Aρθρο 12

Οι πληροφορίες που περιέχονται στο άρθρο 9, παράγραφος 3 πρώτο εδάφιο, οι οποίες διαβιβάζονται στον δικαιούχο, πρέπει να χρησιμοποιούνται από αυτόν μόνο για τους σκοπούς που προβλέπονται στα άρθρα 10 και 11 καθώς και στο άρθρο 13 παράγραφος 1.

Κάθε άλλη χρήση, όπως μία φιλική συμφωνία, δύναται, βάσει της νομοθεσίας του κράτους μέλους στο οποίο βρίσκονται τα συγκεκριμένα εμπορεύματα, να εγείρει την αστική ευθύνη του εν λόγω δικαιούχου και να επιφέρει την αναστολή της αίτησης παρέμβασης για την υπόλοιπη περίοδο ισχύος πριν την ανανέωσή της μόνο στο κράτος μέλος στο οποίο διαδραματίστηκαν τα γεγονότα.

Σε περίπτωση υποτροπής ή σε ιδιαίτερα σοβαρές περιπτώσεις, η αρμόδια τελωνειακή αρχή δύναται να απορρίψει την ανανέωση της αίτησης. Στην περίπτωση της αίτησης παρέμβασης που προβλέπεται στο άρθρο 5 παράγραφος 4, πρέπει εξάλλου να ενημερώνονται τα κράτη μέλη που αναγράφονται στο έντυπο.

'Aρθρο 13

1. Εάν, εντός δέκα εργασίμων ημερών από την κοινοποίηση της αναστολής της έγκρισης παραλαβής ή της δέσμευσης των εμπορευμάτων, το τελωνείο που αναφέρεται στο άρθρο 9 παράγραφος 1 δεν έχει ενημερωθεί για το ότι έχει κινηθεί διαδικασία με στόχο να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με την εθνική νομοθεσία, βάσει του άρθρου 10 παράγραφος 1, ή δεν έχει λάβει γραπτή αίτηση του δικαιούχου για καταστροφή των εμπορευμάτων, όπως προβλέπεται στο άρθρο 11, εγκρίνεται η παραλαβή, υπό τον όρο ότι διεκπεραιώθηκαν όλες οι τελωνειακές διατυπώσεις, και αίρεται το μέτρο της δέσμευσης. Σε ορισμένες περιπτώσεις, είναι δυνατή η παράταση της προθεσμίας αυτής για δέκα εργάσιμες ημέρες το πολύ.

2. Στην περίπτωση αλλοιώσιμων εμπορευμάτων για τα οποία υπάρχουν υπόνοιες ότι παραβιάζουν τίτλο προστασίας φυτικής ποικιλίας, γεωγραφική ένδειξη ή προστατευόμενη ονομασία προελεύσεως, η προθεσμία που προβλέπεται στην παράγραφο ορίζεται σε 3 εργάσιμες ημέρες. Η προθεσμία αυτή δεν δύναται να παραταθεί.

'Aρθρο 14

1. Στην περίπτωση εμπορευμάτων για τα οποία υπάρχουν υπόνοιες ότι παραβιάζουν διπλώματα ευρεσιτεχνίας, πιστοποιητικά ή δικαιώματα επί σχεδίων ή προτύπων, ο ιδιοκτήτης, ο εισαγωγέας, ο εξαγωγέας, ο κάτοχος ή ο παραλήπτης των εμπορευμάτων έχει τη δυνατότητα παραλαβής ή αποδέσμευσης των εμπορευμάτων αυτών μέσω της κατάθεσης εγγύησης, εφόσον:

α) το τελωνείο ή η υπηρεσία που αναφέρεται στο άρθρο 9 παράγραφος 1 έχει ενημερωθεί, εντός της προθεσμίας του άρθρου 13 παράγραφος 1, για την έναρξη διαδικασίας προκειμένου να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με την εθνική νομοθεσία, όπως προβλέπεται στο εν λόγω άρθρο 13 παράγραφος 1.

β) με τη λήξη της προθεσμίας που προβλέπεται στο άρθρο 13 παράγραφος 1, η εξουσιοδοτημένη προς τούτο αρχή δεν έχει λάβει συντηρητικά μέτρα.

γ) έχουν ολοκληρωθεί όλες οι τελωνειακές διατυπώσεις.

2. Η εγγύηση που προβλέπεται στην παράγραφο 1 πρέπει να είναι επαρκής ώστε να προστατεύονται τα συμφέροντα του δικαιούχου. Η σύσταση της εν λόγω εγγύησης δεν θίγει τα λοιπά έννομα μέσα προσφυγής που έχει στη διάθεσή του ο δικαιούχος. Στην περίπτωση που η διαδικασία με στόχο να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές νομοθετικές διατάξεις έχει κινηθεί με τρόπο άλλο εκτός από πρωτοβουλία του δικαιούχου διπλώματος ευρεσιτεχνίας, πιστοποιητικού, δικαιώματος επί σχεδίου ή προτύπου, δικαιώματος δημιουργού νέας φυτικής ποικιλίας, ονομασίας προελεύσεως ή γεωγραφικής ένδειξης, η εγγύηση αποδεσμεύεται, εφόσον ο εν λόγω δικαιούχος δεν ασκήσει το δικαίωμά του προσφυγής στη δικαιοσύνη εντός είκοσι εργάσιμων ημερών από την ημέρα που του κοινοποιήθηκε η αναστολή της παραλαβής ή η δέσμευση των εμπορευμάτων. Στις περιπτώσεις που εφαρμόζεται το άρθρο 13, παράγραφος 1 δεύτερο εδάφιο, η προθεσμία αυτή δύναται να παραταθεί έως τριάντα εργάσιμες ημέρες το πολύ.

'Aρθρο 15

Οι όροι αποθήκευσης των εμπορευμάτων κατά τη διάρκεια της αναστολής της άδειας παραλαβής ή της δέσμευσής τους προσδιορίζονται από κάθε κράτος μέλος αλλά δεν μπορούν σε καμία περίπτωση να επιβαρύνουν με έξοδα τις τελωνειακές διοικήσεις.

ΚΕΦΑΛΑΙΟ IV

Διατάξεις που εφαρμόζονται στα εμπορεύματα που αναγνωρίζονται ως εμπορεύματα που παραβιάζουν δικαίωμα πνευματικής ιδιοκτησίας

'Aρθρο 16

Απαγορεύεται :

- η είσοδος στο τελωνειακό έδαφος της Κοινότητας,

- η θέση σε ελεύθερη κυκλοφορία,

- η έξοδος από το τελωνειακό έδαφος της Κοινότητας,

- η εξαγωγή,

- η επανεξαγωγή,

- η υπαγωγή υπό καθεστώς αναστολής, ή

- η υπαγωγή σε ελεύθερη ζώνη ή σε ελεύθερη αποθήκη

εμπορευμάτων τα οποία αναγνωρίζονται ως εμπορεύματα που παραβιάζουν δικαίωμα πνευματικής ιδιοκτησίας, σύμφωνα με τη διαδικασία που προβλέπεται στο άρθρο 9.

'Aρθρο 17

1. Με την επιφύλαξη των άλλων εννόμων μέσων προστασίας στα οποία δύναται να προσφύγει ο δικαιούχος, τα κράτη μέλη λαμβάνουν τα αναγκαία μέτρα προκειμένου οι αρμόδιες αρχές να είναι σε θέση:

α) σύμφωνα με τις διατάξεις της εθνικής νομοθεσίας, να καταστρέψουν τα εμπορεύματα που αναγνωρίζονται ως εμπορεύματα που παραβιάζουν δικαίωμα πνευματικής ιδιοκτησίας ή να τα θέσουν εκτός εμπορικής κυκλοφορίας, ώστε να μειωθεί στο ελάχιστο η ζημία που προκαλείται στον δικαιούχο, και αυτό χωρίς οιαδήποτε αποζημίωση, και χωρίς έξοδα για το Δημόσιο.

β) να λαμβάνουν, ως προς τα εμπορεύματα αυτά, κάθε άλλο μέτρο που έχει ως αποτέλεσμα να στερεί ουσιαστικά τους ενδιαφερομένους από τα οικονομικά οφέλη της ενέργειας αυτής.

Πλην εξαιρετικών περιπτώσεων, δεν θεωρείται ότι στερεί ουσιαστικά τους ενδιαφερομένους από τα οικονομικά οφέλη της ενέργειας, η απλή αφαίρεση των σημάτων που φέρουν αδικαιολογήτως τα εμπορεύματα παραποίησης/απομίμησης,

2. Τα εμπορεύματα που αναγνωρίζονται ως εμπορεύματα που παραβιάζουν δικαίωμα πνευματικής ιδιοκτησίας δύνανται να εγκαταλείπονται υπέρ του Δημοσίου. Στην περίπτωση αυτή, εφαρμόζεται η παράγραφος 1 στοιχείο α).

ΚΕΦΑΛΑΙΟ V

Αρμοδιότητα των τελωνειακών αρχών και του δικαιούχου δικαιώματος

'Aρθρο 18

1. Η αποδοχή αίτησης παρέμβασης παρέχει δικαίωμα αποζημίωσης στον δικαιούχο, στην περίπτωση που τα εμπορεύματα που παραβιάζουν δικαίωμα πνευματικής ιδιοκτησίας διαφύγουν από τον έλεγχο τελωνείου μέσω της χορήγησης άδειας παραλαβής ή ελλείψει μέτρου δέσμευσης σύμφωνα με το άρθρο 9, παράγραφος 1, μόνον υπό τους όρους που προβλέπει η νομοθεσία του κράτους μέλους στο οποίο έχει κατατεθεί η αίτηση, ή όταν η αίτηση αυτή έχει υποβληθεί σύμφωνα με το άρθρο 5, παράγραφος 4, υπό τους όρους που προβλέπει η νομοθεσία του κράτους μέλους στο οποίο τα εν λόγω εμπορεύματα διέφυγαν από τον έλεγχο τελωνείου.

2. Η άσκηση, από τελωνείο ή άλλη εξουσιοδοτημένη προς τούτο αρχή, των αρμοδιοτήτων που τους ανατίθενται για την καταπολέμηση εμπορευμάτων που παραβιάζουν δικαίωμα πνευματικής ιδιοκτησίας, γεννά ευθύνη των αρχών αυτών έναντι των προσώπων που ένδιαφέρονται για μία εκ των περιπτώσεων που αναφέρονται στο άρθρο 1 παράγραφος 1, και στο άρθρο 4, σε περίπτωση ζημίας που προκύπτει από την παρέμβαση των αρχών αυτών, μόνον υπό τους όρους που προβλέπει η νομοθεσία του κράτους μέλους στο οποίο υποβλήθηκε η αίτηση ή, όταν η αίτηση αυτή υποβάλλεται σύμφωνα με το άρθρο 5 παράγραφος 4, υπό τους όρους που προβλέπει η νομοθεσία του κράτους μέλους εντός του οποίου σημειώθηκε η ζημία.

3. Η ενδεχόμενη αστική ευθύνη του δικαιούχου διέπεται από τη νομοθεσία του κράτους μέλους στο οποίο τα εν λόγω εμπορεύματα εμπίπτουν σε μία εκ των περιπτώσεων που αναφέρονται στο άρθρο 1 παράγραφος 1.

κεφαλαιο VI

Τελικές διατάξεις

'Aρθρο 19

Κάθε κράτος μέλος θεσπίζει τις κυρώσεις που εφαρμόζει σε περίπτωση παράβασης των διατάξεων του άρθρου 17. Οι κυρώσεις αυτές πρέπει να έχουν αποτελεσματικό, αναλογικό και αποτρεπτικό χαρακτήρα.

'Aρθρο 20

Τα μέτρα που απαιτούνται για την εφαρμογή του παρόντος κανονισμού θεσπίζονται με τη διαδικασία του άρθρου 21 παράγραφος 2.

'Aρθρο 21

1. Η Επιτροπή επικουρείται από την επιτροπή τελωνειακού κώδικα.

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ. Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε τρεις μήνες.

'Aρθρο 22

Τα κράτη μέλη διαβιβάζουν στην Επιτροπή κάθε χρήσιμη πληροφορία σχετικά με την εφαρμογή του παρόντος κανονισμού.

Η Επιτροπή κοινοποιεί τις πληροφορίες αυτές στα λοιπά κράτη μέλη.

Οι διατάξεις του κανονισμού (ΕΚ) αριθ. 515/97 εφαρμόζονται κατ´αναλογία.

Οι λεπτομέρειες σχετικά με τη διαδικασία ανταλλαγής πληροφοριών θεσπίζονται στο πλαίσιο των διατάξεων εφαρμογής σύμφωνα με τη διαδικασία του άρθρου 21 παράγραφος 2.

'Aρθρο 23

Η Επιτροπή, βάσει των πληροφοριών που αναφέρονται στο άρθρο 22, ενημερώνει ετησίως το Ευρωπαϊκό Κοινοβούλιο και το Συμβούλιο για την εφαρμογή του παρόντος κανονισμού.

'Aρθρο 24

Ο κανονισμός (ΕΟΚ) αριθ. 3295/94 καταργείται με ισχύ από τις ..........

Οι μνείες στον καταργηθέντα κανονισμό νοούνται ως μνείες στον παρόντα κανονισμό.

'Aρθρο 25

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από .......

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος